Pagal Reglamento Nr. 1393/2007 dėl teisminių ir neteisminių dokumentų civilinėse arba komercinėse bylose įteikimo valstybėse narėse 7 straipsnį gaunančioji agentūra pati įteikia dokumentą adresatui. Šiomis aplinkybėmis ji turi, pirma, informuoti perduodančiąją agentūrą apie visas su šiuo perdavimu susijusias svarbias aplinkybes, pateikdama jai šio reglamento I priede pateiktos tipinės formos pažymėjimą, ir, antra, pagal šio reglamento 8 straipsnio 1 dalį informuoti adresatą, kad jis gali atsisakyti priimti dokumentą, jeigu jis parengtas ne viena iš minėtoje nuostatoje nurodytų kalbų arba nepridėtas jo vertimas į bet kurią iš šių kalbų, t. y. kalba, kurią suinteresuotasis asmuo supranta, arba valstybės narės, į kurią kreipiamasi, oficiali kalba, arba tam tikrais atvejais oficiali kalba ar viena iš oficialių įteikimo vietos kalbų, t. y. kalba, kurią manoma adresatas supranta. Kai adresatas atsisako priimti dokumentą, jis, be kita ko, turi, remiantis to paties straipsnio 2 ir 3 dalimis, nedelsdamas informuoti perduodančiąją agentūrą ir grąžinti prašymą ir dokumentą, kurį prašoma išversti. Tačiau minėtos agentūros neturi pateikti savo pozicijos dėl esminio pobūdžio klausimų, pavyzdžiui, kokią (-ias) kalbą (-as) dokumento adresatas supranta ir ar prie dokumento turi būti pridėtas vertimas į kitas kalbas, nurodytas reglamento 8 straipsnio 1 dalyje. Konkrečiau kalbant, šis reglamentas nesuteikia gaunančiajai agentūrai jokios teisės vertinti, ar įvykdytos jo 8 straipsnio 1 dalyje nustatytos sąlygos, kuriomis dokumento adresatas gali atsisakyti jį priimti.

Iš tiesų, šiame reglamente nenustatyta jokia šių dviejų tipinių formų, kurios pateikiamos jo I ir II prieduose, naudojimo išimtis. Be to, minėtos formos, kaip nurodyta šio reglamento 12 konstatuojamojoje dalyje, yra instrumentai, kuriais adresatai informuojami apie jų turimą teisę atsisakyti priimti įteikiamą dokumentą.

Reglamentą Nr. 1393/2007 dėl teisminių ir neteisminių dokumentų civilinėse arba komercinėse bylose įteikimo valstybėse narėse reikia aiškinti taip kad, tai, jog gaunančioji agentūra, įteikdama dokumentą jo adresatui, prie jo neprideda reglamento II priede pateiktos tipinės formos, yra ne pagrindas panaikinti procedūrą, bet trūkumas, kuris turi būti ištaisytas pagal šiame reglamente nustatytas nuostatas.

Iš jokios šio reglamento nuostatos neišplaukia, kad neinformavus dokumento adresato naudojant Reglamento Nr. 1393/2007 II priede pateiktą tipinę formą, apie jo teisę atsisakyti jį priimti, įteikimo procedūra tampa niekinė. Be to, kalbant apie dokumento adresato atsisakymo jį priimti padarinius dėl to, kad šis dokumentas buvo pateiktas be vertimo į adresatui suprantamą arba valstybės narės, į kurią kreipiamasi, valstybinę kalbą, dėl Reglamento Nr. 1348/2000, kuris pakeistas Reglamentu Nr. 1393/2007, jau buvo nuspręsta, kad reikėjo ne pripažinti procedūrą niekine, bet, atvirkščiai, suteikti galimybę siuntėjui ištaisyti padėtį, kai nepateiktas prašomas dokumentas, ir leisti jam išsiųsti prašomą vertimą. Panašus sprendimas priimtinas ir tuomet, kai gaunančioji agentūra dokumento adresatui nepateikė šio reglamento II priede pateiktos tipinės formos. Iš tiesų, minėtos tipinės formos nepateikimas ir atsisakymas priimti dokumentą dėl tinkamo vertimo nebuvimo, yra glaudžiai susiję, nes esant šioms dviem situacijoms gali būti sukliudyta tokio dokumento adresatui pasinaudoti savo teise atsisakyti priimti atitinkamą dokumentą. Be to, jei dokumentas, kuris turi būti įteiktas, arba pati įteikimo procedūra būtų pripažinti niekiniais, tai neatitiktų Reglamento Nr. 1393/2007 tikslo – numatyti tiesioginį dokumentų civilinėse arba komercinėse bylose įteikimo valstybėse narėse perdavimo būdą, kuris būtų greitas ir veiksmingas.

Taigi, kai informacija nepateikta naudojant Reglamento Nr. 1393/2007 II priede pateiktą tipinę formą, gaunančioji agentūra turi nedelsdama informuoti dokumento adresatus apie jų teisę atsisakyti priimti šį dokumentą jiems pagal Reglamento Nr. 1393/2007 8 straipsnio 1 dalį pateikdama tą tipinę formą.

(žr. 59–61, 63, 64, 66, 67, 72, 76, 77 punktus ir rezoliucinę dalį)